Keskkonnaministri määruse
„Jahieeskiri“ eelnõu
SELETUSKIRI
1. Sissejuhatus
Määrusega sätestatakse jahiseaduse § 4 lõike 3 alusel väikeulukite loetelu; § 24 lõike 3 alusel lubatud jahipidamisvahendid ja -viisid ning jahiajad ulukiliikide kaupa; § 27 lõike 4 alusel jahivibu kasutamise nõuded; § 29 lõike 2 alusel jahipidamisel kasutada lubatud koeratõugude nimekiri; § 30 alusel jahiohutuse nõuded; § 40 alusel suuruluki laskekatse tunnistuse taotlemise, andmise ja arvestuse pidamise kord, katse sooritamise nõuded ning suuruluki laskekatse tunnistuse vorm. Määruse eelnõu ja seletuskirja valmistas ette Keskkonnaministeeriumi metsaosakonna metsanduse ja jahinduse nõunik Tõnu Traks (tel 626 2808). Õigusalase korrektsuse tagas Keskkonnaministeeriumi õigusosakonna juhataja Eda Pärtel (tel 626 2825) Eelnõu keeletoimetaja oli Keskkonnaministeeriumi õigusosakonna peaspetsialist Enel Ormus (tel 626 2906).
2. Eelnõu sisu ja võrdlev analüüs
Määruse eelnõu koosneb seitsmeteistkümnest paragrahvist, mis on jagatud kaheksasse peatükki.
Esimene peatükk „Väikeulukite loetelu" sisaldab ühte paragrahvi „Väikeulukite loetelu“. Loetelu ise on esitatud eeskirja lisas 1. Võrreldes keskkonnaministri 22. juuni 2006. a määrusega „Jahiulukite loetelu“ loetelus muudatusi tehtud ei ole. Parandatud ja kaasajastatud on ladinakeelsete liiginimetuste kirjaviisi.
Teine peatükk „Jahipidamisel kasutada lubatud koeratõugude nimekiri“ koosneb samanimelisest paragrahvist. Nimekirja aluseks on Eesti Kennelliidu kinnitatud „Eestis jahiks kasutatavad koeratõud“ nimistu, mis asub Eesti Kennelliidu koduleheküljel. Eeskirjas on edaspidi jahikoerte kasutamise kitsendamisel viidatud loetelus antud rahvusvahelisele FCI Klassifikatsioonile.
Kolmas peatükk „Jahiajad, lubatud jahipidamisviiside kasutamise ning jahikoeraga jahipidamise ajad ja tingimused“ sisaldab ühte samanimelist paragrahvi. Paragrahvis määratakse jahiulukitele või nende grupile lubatud jahipidamisvahendid, -viisid, ajad, jahikoeraga jahipidamise ajad ning tingimused.
Võrreldes keskkonnaministri 7. märtsi 2003. a määrusega nr 20 „Jahieeskiri“ (RTL 2003, 35, 524) on mõned olulisemad regulatsioonid viidud jahiseaduse teksti ja eeskirjas neid enam ei dubleerita. Seoses vibujahi legaliseerimisega on eeskirja lisatud täpsustavaid nõudeid jahivibu kasutamise kohta.
Seni kehtinud jahieeskirjaga võrreldes on §-s 3 tehtud järgmised muudatused:
1) lõikest 3 on välja jäetud merivart, kes oli kustutatud jahiulukite nimekirjast juba varem;
2) lõikes 5 on ühtlustatud jahipidamise ajad eri veekogudel ja valgepõsk-lagle küttimist kahjustuskohtades on laiendatud kõikidele maakondadele;
3) lõikesse 9 on lisatud sõnad „kahjustuste vältimise eesmärgil“;
4) lõikes 10 on täpsustatud jahi lõpupäeva;
5) lõikes 12 on rebasele peetava peibutus- või varitsus- või hiilimisjahi ja kastlõksuga jahi aeg määratud 1.augustist 31 märtsini;
6) lõikes 14 on pikendatud mets-, kivinugise ja tuhkru jahiaegu;
7) lõike 15 kohaselt võib pidada mingile ehk ameerika naaritsale varitsus- või hiilimisjahti või jahti kastlõksuga või püünisrauaga aastaringselt;
8) lõikega 16 on lisatud võimalus püüda mäkra kastlõksuga;
9) lõike 19 kohaselt on koprajaht Keskkonnaameti loal lubatud aastaringselt vaid looduskaitse eesmärkidel. Koprajahil jahivibuga peab nool olema kinnitatud nööriga vibu külge;
10) lõike 23 kohaselt on põdrajahi aeg 15.septembrist 15 detsembrini, sealhulgas jaht ainult pullidele varitsus- või hiilimis- või peibutusjahina 15 septembrist 30. septembrini. Põdrajahil on lubatud kasutada madalama turjakõrgusega hagijaid;
11) vastavalt lõikele 24 on lõpeb punahirve jahiaeg 31.jaanuaril. Punahirvejahis on lubatud kasutada madalama turjakõrgusega hagijaid;
12) lõike 25 kohaselt on metsseajahis lubatud kasutada madalama turjakõrgusega hagijaid;
13) vastavalt lõikele 26 on sokujahi algust nihutatud kuu võrra hilisemale ajale (varasema 1. juuni asemel 1. juulile), et vältida tugevate sokkude küttimist enne jooksuaega.
Neljandas peatükis sisulisi muudatusi tehtud pole. Jahiohutuse punktid on jaotatud kolme paragrahvi, millest § 4 alla on koondatud ohutusnõuded jahipidamisel, § 5 alla ohutusnõuded jahirelva transportimisel ja käsitsemisel ning § 6 alla ohutuse nõuded ühisjahil. Peatükki on lisatud ohutusnõuded jahivibu kasutamisel.
Viiendas peatükis kirjeldatakse suuruluki laskekatsele seatud nõudeid.
Paragrahvi 7 punktis 1 on komisjoni liikmete nõutav miinimumarv varasema viie asemel kolm. Punktis 2 ei nõuta enam komisjoni esimehe kohalolekut ja piisavaks peetakse kahe komisjoniliikme kohaolekut.
Paragrahvi 9 punkti 7 lõikele 1 on lisatud täpsustus „vastavalt komisjoni otsusele“.
Kuuendas peatükis kirjeldatakse vibujahi laskekatse läbiviimisele seatud nõudeid.
Seitsmendas peatükis kirjeldatakse laskekatse tunnistuste andmist ja nende üle arvestuse pidamist.
3. Eelnõu vastavus Euroopa Liidu õigusele
Euroopa Liidu õigus määruse eelnõus käsitletud küsimusi ei reguleeri.
4. Määruse mõju
 Määrus korrastab seni kehtinud jahieeskirja, viies see tänapäeva nõuetega kooskõlla..
5. Määruse rakendamiseks vajalikud kulutused
Määruse jõustumine ei too kaasa organisatsioonilisi muudatusi ega täiendavaid kulutusi riigieelarvest.
6. Määruse jõustumine
Määrus jõustub
Keit Pentus-Rosimannus
Keskkonnaminister
